道格拉斯·德·希渣

道格拉斯·德·希渣係愛爾蘭學者，「蓋爾文同盟」嘅創辦人，愛爾蘭共和國嘅第一任總統。

生平 
道格拉斯·德·希渣1860年喺聖哥曼森林郡棕花堡市出世。老頭係愛爾蘭聖公會嘅一個首席神父。受到周圍嘅朋友嘅影響，佢後生嗰陣時，已經開始對愛爾蘭嘅本土語言——愛爾蘭蓋爾文產生咗濃厚嘅興趣。希渣讀完中學之後頂住屋企人嘅壓力，無做神職人員，而係去咗都柏林嘅三一學院求學，成為一名學者，重學識埋法文、德文、拉丁文、希臘文同埋希伯來文。

1880年左右，道格拉斯·德·希渣加入咗「愛爾蘭語言保育會」。1879到1884年間，希渣用「快樂小樹枝」呢個筆名發表咗超過100篇作品。1892年，希渣幫手創辦咗《蓋爾文期刊》，並且喺同一年11月發表咗《愛爾蘭民族去盎格魯化嘅必要性》宣言，提倡愛爾蘭人恢復愛爾蘭嘅語言、文學以至服裝傳統。

1893年，道格拉斯·德·希渣發起成立咗「蓋爾文同盟」，推動愛爾蘭文化、音樂、舞蹈同語言等等嘅保育同傳承。愛爾蘭獨立運動嘅好多領袖人物，包括派崔克·皮亞士、德維利拉、米高·哥連斯等等，都係參加咗蓋爾文同盟嘅活動之後先至投身愛爾蘭獨立運動嘅。但係，希渣自己反而唔滿意文化運動嘅政治化，並且喺1915年辭咗同盟主席呢個職務。

1902年，道格拉斯·德·希渣接受蓋爾運動協會邀請，擔任保護人。

1925年2月，道格拉斯·德·希渣喺一場補選裡面當選愛爾蘭自由邦上議員。但係好景不長。1925年11月，希渣參與競逐上議院全國直選議席，由於係新教徒並且支持離婚權而遭到天主教組織「天主教真理會」猛烈抨擊，最終落選。之後希渣去咗都柏林大學學院教愛爾蘭蓋爾文，佢嘅學生之一係後來先後成為檢察總長同埋總統嘅卡華·奧達利。

1938年，時任總理德維利拉退休，道格拉斯·德·希渣再被人委任咗做上議員。無幾耐之後，佢就喺愛爾蘭統一黨嘅倡議之下，被各個黨派聯合推舉為愛爾蘭改制為共和國之後嘅第一任總統。原因有：
 時任總理德維利拉同反對黨黨領連恩·麥哥士基亞都好崇拜希渣，並且都想幫佢報1925年落選嘅一箭之仇；
 由於1937年新憲法無講明英國國王係唔係重係愛爾蘭嘅國家元首，各派都希望由一位各派都尊敬嘅領袖來擔任總統；
 喺草擬緊1937年憲法嘅時候，有輿論擔心共和國總統會淪為又一個獨裁者，所以各派希望權慾唔熏心嘅希渣來安定人心，並且證明總統唔會獨裁；
 各派都想用呢種方式感謝希渣同「蓋爾文同盟」對愛爾蘭蓋爾文復興嘅貢獻；
 各派想通過推舉一位唔係天主教徒嘅總統，來證明愛爾蘭共和國政教分離。

1938年6月26日，道格拉斯·德·希渣正式就任愛爾蘭共和國第一任總統，並且搬入鳳凰公園嘅總統官邸。雖然憲法規定總統可以用英文宣誓，但係希渣堅持用愛爾蘭蓋爾文宣誓。佢宣誓嘅錄音，宜家已經成為愛爾蘭蓋爾文聖哥曼森林方言僅有嘅幾段錄音之一。

雖然道格拉斯·德·希渣名義上係總統，但係由於缺乏政治經驗，佢喺好多問題上面都好依賴唔同助手嘅意見。最經常向希渣提供意見嘅係佢個助手，米高·麥登菲。

1938年11月13日，道格拉斯·德·希渣去達利山公園球場睇咗一場愛爾蘭對波蘭嘅足球友誼賽。蓋爾運動協會稍後發出聲明，認為希渣違反咗蓋爾運動協會「唔准參與外國運動」嘅規定，宣佈唔再畀佢擔任協會保護人。

由於健康原因，道格拉斯·德·希渣每日各個時候都要專門安排時間休息。1940年，希渣腦部大面積中風，所有人都以為佢可能大限將至，甚至連國葬計劃都已經準備好，但係佢就奇蹟咁生還咗，祇係從此以後都要坐輪椅。

雖然處處受限，但係道格拉斯·德·希渣喺任期內都做過幾次重大決定。1944年，總理德維利拉嘅政府毫無預警咁倒咗臺，道格拉斯·德·希渣身為總統，需要決定舉唔舉行大選。最後希渣決定舉行大選。最後德維利拉領導嘅共和黨成功奪取多數席位，組成少數政府。此外，希渣曾經兩次利用《愛爾蘭憲法》第26條賦予嘅總統權利，喺咨詢過國務委員會之後，要求最高法院對兩部法案進行合憲性審查，包括1940年《反國家罪法案》修正案同埋1942年《返學法案》。希渣喺任期內嘅最後一次政治行動，係喺1945年5月3號召見德國大使愛德華·謙培，對阿道夫·希特勒嘅自殺表示遺憾。呢次召見直到2005年先至曝光。

1945年6月25日，道格拉斯·德·希渣決定退休，唔提名自己參選愛爾蘭總統。由於健康日益惡化，希渣無搬返去自己喺聖哥曼森林郡嘅舊屋「Ratra」，而係搬咗入鳳凰公園嘅前總督秘書府邸。

道格拉斯·德·希渣喺1949年7月12號晚上10點過咗身，享年89歲。身為總統，希渣身後有權享受國葬，但係當時有一個問題：由於希渣係愛爾蘭聖公會教徒，所以佢嘅葬禮要喺一間聖公會教堂舉行，但係當時天主教會禁止教徒去任何非天主教教堂出席任何儀式。當時嘅內閣成員之一，天主教徒諾毅·伯郎祇能夠企喺教堂出面等遺體離開教堂；而當時已經成為影子總理嘅德維利拉都無出席，祇係派咗共和黨資深黨員亞斯堅·仇德斯代為出席。國葬之後，希渣被人移送到佢度過童年嘅聖哥曼森林郡法國公園市，喺佢太太露絲·希渣、佢大女努拉、佢阿媽伊麗莎白同埋佢老頭亞瑟身邊長眠。

身後紀念

愛爾蘭「蓋爾電視臺」製作嘅關於道格拉斯·希渣嘅紀錄片

類:愛爾蘭作家
蓋爾運動協會保護人